En em gavet dre zegouezh gant an titl farsus-se el levraoueg, dav dezhi, er sach ! ha lennet kerkent hag erruet er gêr kement hag ober : berr ha dudius eo ar romant, ha skrivet bras tre. Troioù-kaer ur baby-sitter yaouank a vro-saoz och erruout en un ti tri bugel ennañ, met… tad na mamm ebet ! klañv eo ar re-se ha dichouest da sevel evit he degemer. Ar vugale, an hini brasañ anezho e CM moarvat, a ra war-dro pep tra e-barzh  an ti hag a heñch ar plach yaouank hervez o choantoù, dre ma pad ar chleñved…  Un istor spontus eo ma ne seller nemet ouzh an itrik, met kontet eo gant kalz a fent hag a skañvded, daoust ma vije gwirion emzalch ar vugale hag ar plach yaouank (ha kalz nebeutoch hini an dud klañv). Martin, ar mab henañ, a gont peurliesañ, gant fazioù fentus a gompren pe a reizhskrivañ ; a-wezhioù e seller ouzh an traoù hervez savboent ar baby-sitter ivez : honnezh neo ket ur mailh war ar galleg, normal eo, deuet  eo evit deskiñ, pa soñjer mat… met abalamour da se e vo touzet brav !  Ul levrig mat, diverrus, digant ur skrivagnerez ne ziskouez ket en em gavout : netra gwelloch da ziskuizhañ.  Genidik eo Agnès Bismuth eus bro-Dunizi met deuet eo da vevañ e Frañs.